Цветан Ангелов
Не лед, а магнит

chitanka.info

Три върби, една речица,

седем врани, пет шейни.

Шеста е повел с връвчица

Крум с изгубените дни.

Крум изгуби вторник, сряда.

И нехае за това.

Край пързалка, край ограда

и четвъртък изтърва.

Две задачи три недели

той не рачи да реши.

Ах, къде ли сте видели

по-премръзнали уши!

Днес е петък. Ще навакса —

сборника ще изкълве.

И дори ще пита как са

другите от пети „В“.

Аритметиката чака

своя майстор знаменит.

Но пързалката е сякаш

не от лед, а от магнит!

Три върби, една речица,

седем врани, пет шейни.

Шеста води за ръчица

Крум с изгубените дни…

Отлетяха седемте.

Към леса забиха те.

А към село, погледни —

тръгнаха петте шейни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.